CELEX: 32016R2135
Language: sk
Date: 2016-11-23 00:00:00
Title: Nariadenie Európskeho parlamentu a Rady (EÚ) 2016/2135 z 23. novembra 2016, ktorým sa mení nariadenie (EÚ) č. 1303/2013, pokiaľ ide o určité ustanovenia týkajúce sa finančného hospodárenia v prípade niektorých členských štátov, ktoré majú alebo ktorým hrozia závažné ťažkosti v súvislosti s ich finančnou stabilitou

13.12.2016   
            
            
               SK
            
            
               Úradný vestník Európskej únie
            
            
               L 338/34
            
         NARIADENIE EURÓPSKEHO PARLAMENTU A RADY (EÚ) 2016/2135
   z 23. novembra 2016,
   ktorým sa mení nariadenie (EÚ) č. 1303/2013, pokiaľ ide o určité ustanovenia týkajúce sa finančného hospodárenia v prípade niektorých členských štátov, ktoré majú alebo ktorým hrozia závažné ťažkosti v súvislosti s ich finančnou stabilitou
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 177,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho hospodárskeho a sociálneho výboru (1),
   po porade s Výborom regiónov,
   konajúc v súlade s riadnym legislatívnym postupom (2),
   keďže:
   
               (1)
            
            
               V článku 24 ods. 3 nariadenia Európskeho parlamentu a Rady (EÚ) č. 1303/2013 (3) sa stanovuje, že Komisia má preskúmať zvýšenie priebežných platieb z európskych štrukturálnych a investičných fondov o sumu zodpovedajúcu 10 percentuálnym bodom nad súčasnú mieru spolufinancovania na každú prioritu alebo každé opatrenie pre členské štáty, na ktoré sa vzťahuje program úprav po 21. decembri 2013 a ktoré požiadali o možnosť využívať uvedené zvýšenie do 30. júna 2016 a predložiť Európskemu parlamentu a Rade správu s hodnotením a v prípade potreby legislatívny návrh do 30. júna 2016. Komisia predložila Európskemu parlamentu a Rade uvedenú správu 27. júna 2016.
            
         
               (2)
            
            
               Na zvýšenie platieb podľa článku 24 nariadenia (EÚ) č. 1303/2013 bolo oprávnených päť členských štátov, a to Rumunsko, Írsko, Portugalsko, Cyprus a Grécko. Rumunsko, Írsko, Portugalsko a Cyprus dokončili svoj program ekonomických úprav. Iba Grécko stále podlieha programu úprav a využíva súvisiacu finančnú pomoc do tretieho štvrťroka 2018. Vzhľadom na to, že Grécko stále čelí závažným ťažkostiam v súvislosti so svojou finančnou stabilitou, malo by sa trvanie uplatňovania zvýšenia platieb pre členské štáty s dočasnými rozpočtovými problémami predĺžiť.
            
         
               (3)
            
            
               Možnosť zvýšenia platieb by sa však mala skončiť 30. júna roka, ktorý nasleduje po kalendárnom roku, v ktorom daný členský štát prestane dostávať finančnú pomoc v rámci programu úprav.
            
         
               (4)
            
            
               V článku 120 ods. 3 nariadenia (EÚ) č. 1303/2013 sa od Komisie vyžaduje, aby vykonala preskúmanie s cieľom posúdiť, či je na Cypre odôvodnené zachovať po 30. júni 2017 maximálnu mieru spolufinancovania vo výške 85 % na úrovni každej prioritnej osi pre všetky operačné programy podporované z Európskeho fondu regionálneho rozvoja (ďalej len „EFRR“) a Európskeho sociálneho fondu (ďalej len „ESF“) a aby v prípade potreby predložila legislatívny návrh do 30. júna 2016.
            
         
               (5)
            
            
               Cyprus dokončil svoj program úprav v marci 2016. Hospodárska situácia Cypru je však stále nestabilná, čo sa prejavuje nízkou mierou rastu, poklesom investícií, vysokou nezamestnanosťou a finančným sektorom pod stresom. Na zmiernenie tlaku na vnútroštátny rozpočet a urýchlenie veľmi potrebných investícií by sa preto uplatňovanie miery spolufinancovania vo výške 85 % pre všetky operačné programy podporované z EFRR a ESF na Cypre malo predĺžiť do skončenia operačného programu.
            
         
               (6)
            
            
               S cieľom umožniť čo najrýchlejšie uplatňovanie opatrení stanovených v tomto nariadení by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,
            
         PRIJALI TOTO NARIADENIE:
   Článok 1
   Nariadenie (EÚ) č. 1303/2013 sa mení takto:
   
               1.
            
            
               Článok 24 sa nahrádza takto:
               „Článok 24
               Zvýšenie platieb pre členské štáty s dočasnými rozpočtovými problémami
               1.   Na požiadanie členského štátu možno priebežné platby zvýšiť o 10 percentuálnych bodov nad mieru spolufinancovania uplatniteľnú na každú prioritu pre EFRR, ESF a Kohézny fond alebo na každé opatrenie pre EPFRV a ENRF.
               Ak členský štát po 21. decembri 2013 spĺňa jednu z nasledujúcich podmienok, zvýšená miera, ktorá nesmie prekročiť 100 %, sa uplatňuje na jeho žiadosti o platby na obdobie do 30. júna 2016:
               
                           a)
                        
                        
                           ak príslušný členský štát dostáva úver od Únie podľa nariadenia (EÚ) č. 407/2010;
                        
                     
                           b)
                        
                        
                           ak príslušný členský štát dostáva strednodobú finančnú pomoc v súlade s nariadením (ES) č. 332/2002 pod podmienkou vykonania programu makroekonomických úprav;
                        
                     
                           c)
                        
                        
                           ak sa sprístupnila finančná pomoc príslušnému členskému štátu pod podmienkou vykonania programu makroekonomických úprav, ako sa uvádza v nariadení (EÚ) č. 472/2013.
                        
                     Ak členský štát po 30. júni 2016 spĺňa jednu z podmienok stanovených v druhom pododseku, zvýšená miera sa uplatňuje na jeho žiadosti o platby na obdobie do 30. júna roka, ktorý nasleduje po kalendárnom roku, v ktorom sa skončí príslušná finančná pomoc.
               Tento odsek sa neuplatňuje na programy v rámci nariadenia o EÚS.
               2.   Bez ohľadu na odsek 1 nie je podpora Únie prostredníctvom priebežných platieb a záverečných platieb vyššia než:
               
                           a)
                        
                        
                           verejné výdavky; alebo
                        
                     
                           b)
                        
                        
                           maximálna výška podpory z EŠIF na každú prioritu pre EFRR, ESF a Kohézny fond alebo na každé opatrenie pre EPFRV a ENRF, ako sa stanovuje v rozhodnutí Komisie o schválení programu,
                        
                     podľa toho, ktorá hodnota je nižšia.“
            
         
               2.
            
            
               V článku 120 ods. 3 sa druhý pododsek nahrádza takto:
               „Miera spolufinancovania na úrovni každej prioritnej osi pre všetky operačné programy na Cypre na obdobie od 1. januára 2014 do skončenia operačného programu neprekročí 85 %.“
            
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 23. novembra 2016
      
         
            Za Európsky parlament
         
         
            predseda
         
         M. SCHULZ
      
      
         
            Za Radu
         
         
            predseda
         
         I. KORČOK
      
   
   
      (1)  Stanovisko z 21. septembra 2016 (zatiaľ neuverejnené v úradnom vestníku).
   
      (2)  Pozícia Európskeho parlamentu z 25. októbra 2016 (zatiaľ neuverejnená v úradnom vestníku) a rozhodnutie Rady zo 14. novembra 2016.
   
      (3)  Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).